ตลาดฯเอเชียผันผวนเช้านี้ รับหุ้นจีนร่วงหนักหลังออกมาตรการคุมธุรกิจปล่อยกู้ออนไลน์
ตลาดหุ้นเอเชียผันผวนเช้านี้ รับหุ้นจีนร่วงหนักหลังออกมาตรการคุมธุรกิจการปล่อยกู้ออนไลน์ขนาดเล็ก
24 พ.ย. 2560

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในช่วงเช้าวันนี้ ขณะที่นักลงทุนยังคงจับตาความเคลื่อนไหวของตลาดหุ้นจีนอย่างใกล้ชิด หลังจีนออกมาตรการควบคุมการขยายตัวของธุรกิจการปล่อยกู้ออนไลน์ขนาดเล็กจนส่งผลให้ตลาดหุ้นจีนร่วงลงเมื่อวานนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,390.14 จุด ลดลง 133.01 จุด, -0.59% ดัชนี SSE Composite ตลาดหุ้นจีนเปิดวันนี้ที่ 3,340.38 จุด ลดลง 11.54 จุด, -0.34% ดัชนี HSI ตลาดหุ้นฮ่องกงเปิดวันนี้ที่ 29,788.18 จุด เพิ่มขึ้น 80.24 จุด, +0.27% ดัชนี TAIEX ตลาดหุ้นไต้หวันเปิดวันนี้ที่ 10,847.79 จุด ลดลง 6.78 จุด, -0.06% ดัชนี KOSPI ตลาดหุ้นเกาหลีใต้เปิดวันนี้ที่ 2,539.79 จุด เพิ่มขึ้น 2.64 จุด, +0.10% ดัชนี FTSE STI ตลาดหุ้นสิงคโปร์เปิดวันนี้ที่ 3,430.08 จุด เพิ่มขึ้น 6.91 จุด, +0.20% ดัชนี FBMKLCI ตลาดหุ้นมาเลเซียเปิดวันนี้ที่ 1,720.05 จุด ลดลง 1.22 จุด, -0.07% ดัชนี PSE Composite ตลาดหุ้นฟิลิปปินส์เปิดวันนี้ที่ 8,330.09 จุด ลดลง 13.14 จุด, -0.16%
ทั้งนี้รัฐบาลจีนได้ยกระดับมาตรการควบคุมบริการเงินกู้ขนาดเล็ก (micro-lender) บนระบบออนไลน์ โดยมีเป้าหมายเพื่อควบคุมความเสี่ยงในระบบการเงิน โดยหน่วยงานรัฐบาลตามมณฑลต่างๆของจีนได้รับคำสั่งจากรัฐบาลกลาง ให้ระงับการอนุมัติคำขอในการจัดตั้งธุรกิจบริการเงินกู้ขนาดเล็กรายใหม่ๆบนอินเทอร์เน็ต และกำหนดเกณฑ์ในการอนุมัติให้มีความเข้มงวดยิ่งขึ้นด้วย
โดยการดำเนินการดังกล่าวมีขึ้นไม่นานหลังจากที่ธนาคารกลางจีนได้ออกมาตรการควบคุมธุรกิจบริหารจัดการสินทรัพย์ของบรรดาสถาบันการเงินในประเทศ ซึ่งธุรกิจเหล่านี้ถูกมองว่าเป็นหนึ่งในสาเหตุสำคัญที่ทำให้ภาคธนาคารเงาของจีนขยายตัวขึ้น